
PRIJEDLOG

Na temelju članka 30. stavaka 1. i 6. Zakona o regionalnom razvoju Republike Hrvatske („Narodne novine”, broj 45/26.), Vlada Republike Hrvatske je na sjednici održanoj_________ __________2026. donijela

O D L U K U

o osnivanju Vijeća za lokalni razvoj

I.

Ovom Odlukom osniva se Vijeće za lokalni razvoj (u daljnjem tekstu: Vijeće), imenuju se članovi Vijeća te se uređuju zadaće i način rada Vijeća, radi uspješne koordinacije i provedbe ciljeva politika na lokalnoj razini.

Vijeće je savjetodavno tijelo koje koordinira sektorske politike Vlade Republike Hrvatske na lokalnoj i regionalnoj razini, potiče aktivno sudjelovanje jedinica lokalne samouprave u unaprjeđenju politike regionalnoga razvoja te doprinosi usklađivanju višerazinskog upravljanja u oblikovanju i provedbi javnih politika, kao i praćenju napretka u ostvarivanju ciljeva uravnoteženog i održivog regionalnoga razvoja.

II.
Vijeće čine: predsjednik Vijeća, zamjenik predsjednika Vijeća i članovi Vijeća.

Predsjednik Vijeća je predsjednik Vlade Republike Hrvatske.

Funkciju zamjenika predsjednika Vijeća obnaša ministar nadležan za regionalni razvoj, a koji je ujedno i član Vijeća.

III.

Za članove Vijeća, kao predstavnici tijela i dionika iz članka 30. stavka 3. Zakona o regionalnom razvoju Republike Hrvatske imenuju se:

1. ministar nadležan za financije
2. ministar nadležan za rad, mirovinski sustav, obitelj i socijalnu politiku
3. ministar nadležan za obranu
4. ministar nadležan za znanost, obrazovanje i mlade
5. ministar nadležan za turizam i sport
6. ministar nadležan za more, promet i infrastrukturu
7. ministar nadležan za poljoprivredu, šumarstvo i ribarstvo 
8. ministar nadležan za unutarnje poslove
9. ministar nadležan za gospodarstvo
10. ministar nadležan za prostorno uređenje, graditeljstvo i državnu imovinu
11. ministar nadležan za zdravstvo
12. ministar nadležan za pravosuđe, upravu i digitalnu transformaciju
13. ministar nadležan za hrvatske branitelje
14. ministar nadležan za kulturu i medije
15. ministar nadležan za vanjske i europske poslove
16. ministar nadležan za zaštitu okoliša i zelenu tranziciju
17. ministar nadležan za demografiju i useljeništvo
18. predsjednik Hrvatske zajednice općina 
19. predsjednik Udruge gradova u Republici Hrvatskoj
20. predsjednik Hrvatske zajednice županija
21. predsjednik odbora Hrvatskoga sabora nadležnoga za regionalni razvoj
22. predsjednik odbora Hrvatskoga sabora nadležnoga za lokalnu i područnu (regionalnu) samoupravu
23. četiri načelnika općina s područja NUTS 2 regije Panonska Hrvatska 
24. četiri načelnika općina s područja NUTS 2 regije Jadranska Hrvatska
25. četiri načelnika općina s područja NUTS 2 regije Sjeverna Hrvatska
26. četiri načelnika općina razvrstanih u I. skupinu prema indeksu razvijenosti
27. četiri načelnika općina razvrstanih u II. skupinu prema indeksu razvijenosti 
28. četiri načelnika općina razvrstanih u III. skupinu prema indeksu razvijenosti
29. četiri načelnika općina razvrstanih u IV. skupinu prema indeksu razvijenosti
30. četiri načelnika općina razvrstanih u V. skupinu prema indeksu razvijenosti
31. četiri načelnika općina razvrstanih u VI. skupinu prema indeksu razvijenosti
32. četiri načelnika općina razvrstanih u VII. skupinu prema indeksu razvijenosti
33. četiri načelnika općina razvrstanih u VIII. skupinu prema indeksu razvijenosti
34. četiri predstavnika Udruge gradova u Republici Hrvatskoj - gradonačelnici gradova koji nisu ITU sjedište s područja NUTS 2 regije Panonska Hrvatska 
35. četiri predstavnika Udruge gradova u Republici Hrvatskoj - gradonačelnici gradova koji nisu ITU sjedište s područja NUTS 2 regije Jadranska Hrvatska
36. četiri predstavnika Udruge gradova u Republici Hrvatskoj - gradonačelnici gradova koji nisu ITU sjedište s područja NUTS 2 regije Sjeverna Hrvatska.

U rad Vijeća mogu se uključiti predstavnici drugih tijela i institucija važnih za višerazinsko upravljanje politikom regionalnoga razvoja.

Članovi Vijeća iz stavka 1. podtočaka 1. do 22. ove točke imaju svoje zamjene, koje se imenuju iz redova državnih tajnika, potpredsjednika Hrvatske zajednice općina, potpredsjednika Udruge gradova u Republici Hrvatskoj, potpredsjednika Hrvatske zajednice županija i potpredsjednika odbora Hrvatskoga sabora nadležnoga za regionalni razvoj i potpredsjednika odbora Hrvatskoga sabora nadležnoga za lokalnu i područnu (regionalnu) samoupravu.

Zamjene članova Vijeća iz stavka 1. podtočaka 1. do 17. ove točke imenuju čelnici tijela državne uprave, a zamjene članova Vijeća iz stavka 1. podtočaka 18. do 20. ove točke imenuju predsjednici Hrvatske zajednice općina, Udruge gradova u Republici Hrvatskoj i Hrvatske zajednice županija.

Zamjenu člana Vijeća iz stavka 1. podtočke 21. ove točke imenuje predsjednik odbora Hrvatskoga sabora nadležnoga za regionalni razvoj, a zamjenu člana Vijeća iz stavka 1. podtočke 22. ove točke imenuje predsjednik odbora Hrvatskoga sabora nadležnoga za lokalnu i područnu (regionalnu) samoupravu.

Članovi Vijeća iz stavka 1. podtočaka 23. do 33. ove točke određuju se za pojedinu sjednicu Vijeća na prijedlog Hrvatske zajednice općina, prema načelu rotacije, radi osiguranja ravnomjerne teritorijalne i razvojne zastupljenosti općina.

Članovi Vijeća iz stavka 1. podtočaka 34. do 36. ove točke određuju se za pojedinu sjednicu Vijeća na prijedlog Udruge gradova u Republici Hrvatskoj prema načelu rotacije, radi osiguranja ravnomjerne teritorijalne i razvojne zastupljenosti gradova koji nisu sjedišta ITU područja.

IV.

Zadaće članova Vijeća su:

· usklađivati višerazinsko upravljanje razvojem Republike Hrvatske te koordinirati Vladine sektorske politike na lokalnoj razini
· osigurati aktivan doprinos jedinica lokalne samouprave u unaprjeđenju politike regionalnoga razvoja
· savjetovati pri oblikovanju i provedbi javnih politika te pratiti napredak u postizanju uravnoteženoga i održivoga regionalnog razvoja 
· obavljati druge poslove koje im povjeri predsjednik Vijeća, a koji su u funkciji unaprjeđenja politike regionalnoga razvoja.

V.

Vijeće se sastaje po potrebi, a najmanje jednom godišnje.

Predsjednik Vijeća saziva sjednice Vijeća, predsjedava sjednicom, predlaže dnevni red sjednice, usklađuje rad Vijeća i potpisuje akte Vijeća.

U slučaju spriječenosti predsjednika Vijeća, poslove iz stavka 2. ove točke obavlja zamjenik predsjednika Vijeća.

Administrativne i stručne poslove za potrebe rada Vijeća obavlja ministarstvo nadležno za regionalni razvoj.

VI.

Sjednice Vijeća održavaju se uživo.

Iznimno od stavka 1. ove točke, sjednica Vijeća može se održati i na daljinu elektroničkim putem.

Poziv na sjednicu Vijeća dostavlja se članovima Vijeća elektroničkim putem zajedno s dnevnim redom i materijalima o kojima će se raspravljati na sjednici.

Osim članova Vijeća, predsjednik Vijeća može na sjednicu Vijeća pozvati i predstavnike drugih nadležnih tijela i institucija te druge stručnjake iz područja koja se odnose na dnevni red sjednice.

Zaključci sa sjednice Vijeća objavljuju se na mrežnoj stranici Vlade Republike Hrvatske.

VII.

Predsjednik Vijeća, zamjenik predsjednika Vijeća, članovi Vijeća i zamjene članova Vijeća nemaju pravo na naknadu troškova niti pravo na naknadu za rad u Vijeću.

VIII.

Zadužuje se Ministarstvo regionalnoga razvoja i fondova Europske unije da o donošenju ove Odluke izvijesti tijela i dionike iz točke III. ove Odluke.

IX.

Ova Odluka stupa na snagu danom donošenja, a objavit će se u „Narodnim novinama“.

KLASA: 
URBROJ: 
Zagreb, ………………….2026.
                                                                                                   Predsjednik

                                                                                      mr. sc. Andrej Plenković, v. r. 






O B R A Z L O Ž E N J E

[bookmark: _GoBack]Člankom 30. Zakona o regionalnom razvoju Republike Hrvatske („Narodne novine“, broj 45/26. – u daljnjem tekstu: Zakon), propisano je da Vlada Republike Hrvatske (u daljnjem tekstu: Vlada) osniva Vijeće za lokalni razvoj (u daljnjem tekstu: Vijeće) kao savjetodavno tijelo radi koordinacije sektorskih politika na lokalnoj razini, osiguravanja aktivnog doprinosa jedinica lokalne samouprave te usklađivanja višerazinskog upravljanja razvojem Republike Hrvatske te Odlukom utvrđuje zadaće Vijeća te imenuje i razrješuje njegove članove.
Vijeće okuplja predstavnike ministarstava, predstavnike općina na razini NUTS 2 regija i predstavnike općina po svim skupinama indeksa razvijenosti, predstavnike gradova koji nisu ITU središta po NUTS 2 regijama, predstavnike Hrvatske zajednice općina, Udruge gradova u Republici Hrvatskoj, Hrvatske zajednice županija te predsjednike odbora Hrvatskoga sabora nadležnih za regionalni razvoj i lokalnu i područnu (regionalnu) samoupravu. U rad Vijeća mogu se uključiti i predstavnici drugih tijela i institucija značajnih za sustav lokalnog i regionalnoga razvoja i višerazinsko upravljanje politikom regionalnoga razvoja. Radom Vijeća predsjeda predsjednik Vlade, dok funkciju zamjenika predsjednika obnaša ministar nadležan za regionalni razvoj. Takav sastav Vijeća omogućuje učinkovitije usklađivanje razvojnih prioriteta i potreba različitih razina upravljanja te jača međuresornu i teritorijalnu suradnju u planiranju i provedbi javnih politika.
Ovom Odlukom osniva se Vijeće, imenuju se članovi te se uređuju zadaće i način rada Vijeća, uključujući sazivanje i održavanje sjednica. Administrativne i stručne poslove za potrebe rada Vijeća obavlja Ministarstvo regionalnoga razvoja i fondova Europske unije, u skladu sa Zakonom.
Zadaće Vijeća usmjerene su na koordinaciju Vladinih sektorskih politika na lokalnoj razini, osiguravanje aktivnog doprinosa jedinica lokalne samouprave u unaprjeđenju politike lokalnog i regionalnoga razvoja te usklađivanje višerazinskog upravljanja razvojem Republike Hrvatske, kao i savjetovanje pri oblikovanju i provedbi javnih politika te praćenje napretka u postizanju uravnoteženog i održivog lokalnog i regionalnoga razvoja.
Donošenjem ove Odluke osigurava se normativni okvir za rad Vijeća te za koordinirano i usklađeno djelovanje svih relevantnih dionika u području politike lokalnoga i regionalnoga razvoja, s ciljem učinkovitijeg planiranja i provedbe politike lokalnoga i regionalnoga razvoja te smanjenja regionalnih razvojnih nejednakosti u Republici Hrvatskoj.
Slijedom navedenog, predlaže se donošenje Odluke o osnivanju Vijeća za lokalni razvoj.

